ZAPISNIK
14. (četrnaeste) sjednice Vijeća Mjesnog odbora Sopot,
održane 8. srpnja 2022.

Sjednica se održava u prostoru mjesne samouprave u Sopotu, Ulica Viktora Kovačića 5, s početkom u 19:10 sati.
Nazočni članovi Vijeća: Ramona Antić, Robert Brukec, Mladen Devčić, Milivoj Đilas, Iver Gredelj-Kovačić, Danijel Ljuboja, Štefica Muhvić, Branka Rimac, Miroslav Tovarloža
Predsjednik Vijeća konstatira da je nazočno 9 članova od ukupno 9 članova Vijeća, što znači da Vijeće može pravovaljano odlučivati, te otvara nastavak sjednice.

USVAJANJE ZAPISNIKA
Vijeće Mjesnog odbora Sopot jednoglasno je usvojilo zapisnik s 13. (trinaeste) sjednice.
Vijeće bez rasprave i jednoglasno, utvrđuje

DNEVNI RED
1. Davanje mišljenja na prijedlog Odluke o izmjenama i dopuni Odluke o davanju u zakup i na drugo korištenje površina javne namjene – zaključak, donosi se
2. Poboljšanje komunikacije građana i Zrinjevca – zaključak, donosi se
3. Prijedlog izmjena oblikovnog rješenja dječjeg igrališta u ulici Viktora Kovačića
4. Mjesni odbor Sopot o prijedlogu imenovanja parka “Krug” – zaključak, donosi se
5. Dječji vrtić Sopot, upit roditelja – zaključak, donosi se
6. Dopis ravneteljice dječjeg vrtića Sopot, gđe. Mirele Marjanac – zaključak, donosi se
7. Plan komunalnih aktivnosti za 2023. – zaključak, donosi se
8. Pitanja, prijedlozi i obavijesti

Ad. 1. Davanje mišljenja na prijedlog Odluke o izmjenama i dopuni Odluke o davanju u zakup i na drugo korištenje površina javne namjene
Vijeće jednoglasno (9 “za”) donosi

ZAKLJUČAK
o davanju mišljenja na prijedlog Odluke o izmjenama i dopuni Odluke o davanju u zakup i na drugo korištenje površina javne namjene
1. Vijeće Mjesnog odbora Sopot raspravljalo je o prijedlogu Odluke o izmjenama i dopuni Odluke o davanju u zakup i na drugo korištenje površina javne namjene.

2. Vijeće Mjesnog odbora Sopot podržava promjene Odluke o izmjenama i dopuni Odluke o davanju u zakup i na drugo korištenje površina javne namjene.

3. Ovaj zaključak dostavlja se Gradskoj četvrti Novi Zagreb-istok.


Ad. 2. Poboljšanje komunikacije građana i Zrinjevca
Vijeće Mjesnog odbora Sopot raspravljalo je kako poboljšati komunikaciju građana i Zrinjevca povodom situacije u kojoj je osobni automobil oštećen lomom suhe grane sa stabla u Ulici Milovana Kovačevića. Vijeće je informirano da su građani prethodno prijavljivali problem Zrinjevcu, no do postupanja prema prijavi nije došlo pravovremeno. Vijeće smatra da Zrinjevac treba ažurnije reagirati na prijave građana kako bi se u budućnosti slične situacije izbjegle. Također, upućuje građane da ovakve, ali i slične probleme, mogu prijaviti besplatnim telefonskim pozivom za hitne intevencije Zrinjevca - 0800 200 202 od 0-24h te Vijeću putem maila (mo_sopot@zagreb.hr) ili telefonskog broja 01/6670 993, uz fotografiju i opis situacije. Vijeće jednoglasno (9 „za“)

ZAKLJUČAK
o poboljšavanju komunikacije građana i Zrinjevca
1. Vijeće Mjesnog odbora Sopot raspravljalo je o poboljšavanju komunikacije građana i Zrinjevca, povodom loma grane u Sopotu koja je oštetila automobil.

2. Vijeće Mjesnog odbora Sopot sugerira Zrinjevcu da ažurnije reagira na prijave građana kako bi se slične situacije u budućnosti izbjegle.

3. Vijeće Mjesnog odbora Sopot upućuje građane da se u pogledu problema s drvećem, osim direktno Zrinjevcu, mogu obratiti i Mjesnom odboru putem službenog maila ili broja telefona.

4. Ovaj zaključak dostavlja se Gradskoj četvrti Novi Zagreb–istok i Zagrebačkom Holdingu Podružnici Zrinjevac.

Ad. 3. Prijedlog izmjena oblikovnog rješenja dječjeg igrališta u ulici Viktora Kovačića
Vijeće Mjesnog odbora Sopot raspravljalo je o oblikovnom rješenju dječjeg parka u ulici Viktora Kovačića. Prethodnim uvidom u ponuđeno oblikovno rješenje od strane Zrinjevca, Vijeće tijekom rasprave zauzima stav da prihvaća izmjenu oblikovnog riješenja koju je izradio vijećnik Mladen Devčić, po struci grafičar, koje je finalizirano u skladu s prijedlozima vijećnika.

Vijeće smatra da postoje dva važna elementa u tom prostoru koja opravdavaju promjenu oblikovnog nacrta. Najfrekventniji pješački pravac, staza koja vodi od sjeverozapada prema jugoistoku, u predloženom projektu Zrinjevca prelazi preko antitraumatske podloge, te što velika kvadratura antitraumatske podloge upija veliku količinu topline i povećava temperaturu prostora, stoga je ona „razbijena“ zelenim otokom gdje se mogu zasaditi tri stabla.

Prijedlogom Vijeća zadržavaju se postojeći putevi, odnosno intenzivna pješačka komunikacija unutar kvarta, dječje igralište nije postavljeno centralno, već je samo dio uređene zelene površine i samim time intimnije. Umjetna lijevana površina također je manja čime se znatno smanjuje cijena. Na najbolji se mogući način koristi već postojeće zelenilo u svrhu hlada. Grmlje bi se trebalo zasaditi samo sjeverno od pješačke staze i istočno unutar zelenog „otoka“ gdje je to previđeno prethodnim planom, dok bi ostalo bila stabla.

Vijeće mjesnog odbora jednoglasno se složilo da se izmjenjeni oblikovni nacrt pošalje na razmatranje u Zrinjevac.

Ad. 4. Mjesni odbor Sopot o prijedlogu imenovanja parka „Krug“
Odboru za imenovanje naselja, ulica i trgova Gradske skupštine Grada Zagreba Institut za povijest umjetnosti dostavio je prijedlog da se ime arhitektice i teoretičarke Antoanete Pasinović uvrsti u u Fond imena, te inicijativu da se neimenovani park u Sopotu imenuje u spomen na nju jer se u Sopotu nalaze javne površine imenovane po arhitektima. Vijeće Mjesnog odbora Sopot raspravljalo je o navedenom prijedlogu, te odlučilo da ne podržava imenovanje središnjeg parka „Krug“, s obzirom da među stanovnicima postoji navedeni uvriježeni naziv za park koji je u općoj upotrebi, te Vijeće jednoglasno (9 „za“) donosi

ZAKLJUČAK
o prijedlogu imenovanja parka „Krug“
1. Vijeće Mjesnog odbora raspravljalo je o prijedlogu imenovanja parka „Krug“.

2. Vijeće Mjesnog odbora ne podržava prijedlog imenovanja središnjeg parka „Krug“, s obzirom da među stanovnicima postoji navedeni uvriježeni naziv za park koji je u općoj upotrebi.

3. Ovaj zaključak dostavlja se Gradskoj četvrti Novi Zagreb-istok.

Ad. 5. Dječji vrtić Sopot, upit roditelja
Vijeće Mjesnog odbora Sopot raspravljavalo je o inicijativi roditelja koju je primilo. Roditelji djece koja pohađaju dječji vrtić u Ostrogovićevoj 9 izražavaju zabrinutost zbog oštećene terase koja ugrožava sigurnost djece prilikom boravka na otvorenom. S obzirom da je terasa sastavni dio objekta, a boravak djece na otvorenom neophodan za svakodnevno funkcioniranje i zdrav razvoj, roditelji apeliraju na hitnu sanaciju terase. Iako su područja javnih institucija izvan nadležnosti mjesnog odbora, Vijeće podržava inicijativu roditelja o zaštiti najmađih dobnih skupina, te jednoglasno (9 „za“) donosi

ZAKLJUČAK
o upitu roditelja o dječjem vrtiću Sopot
1. Vijeće Mjesnog odbora Sopot raspravljalo je inicijativi roditelja o poboljšanju uvjeta boravka djece na otvorenom u vrtiću Sopot, Ostrogovićeva 9.

2. Vijeće Mjesnog odbora Sopot podržava inicijativu roditelja o poboljšanju uvjeta boravka djece na otvorenom u vrtiću Sopot, te sugerira nadležnoj insituticiji, Gradskom uredu za obrazovanje, sport i mlade, ažurno postupanje po navedenoj inicijativi.

3. Ovaj zaključak dostavlja se Gradskoj četvri Novi Zagreb-istok i Gradskom uredu za odgoj i obrazovanje.

Ad. 6. Dopis ravnateljice dječjeg vrtića Sopot, gđe. Mirele Marjanac
Vijeće Mjesnog odbora Sopot raspravljalo je o dopisu ravnateljice dječjeg vrtića Sopot, gđe. Mirele Marjanac, putem kojeg gđa. traži sanaciju igrališta oba dječja vrtića u Sopotu, u Ulici Viktora Kovačića 18C i Ostrogovićevoj 9. S obzirom da javne institucije nisu u nadležnosti mjesnog odbora, Vijeće jednoglasno (9 „za“) donosi

ZAKLJUČAK
o dopisu ravnateljice dječjeg vrtića Sopot, gđe. Mirele Marjanac
1. Vijeće Mjesnog odbora Sopot raspravljalo je o dopisu ravnateljice dječjeg vrtića Sopot, gđe. Mirele Marjanac.

2. Vijeće Mjesnog odbora Sopot sugerira ravnateljici dječjeg vrtića Sopot, gđi. Mireli Marjanac, da se za daljnje postupanje obrati nadležnoj instituciji, Gradskom uredu za obrazovanje, sport i mlade, s obzirom da Mjesni odbor Sopot nije nadležan za javne institucije.

3. Ovaj zaključak dostavlja se Gradskoj četvrti Novi Zagreb-istok.

Ad. 7. Plan komunalnih aktivnosti za 2023.
Vijeće Mjesnog odbora Sopot raspravljalo je o izmjeni Plana komunalnih aktivnosti za 2023. Vijeće nadopunjuje Plan komunalnih aktivnosti za 2023. sa stavkom obnova staza u Ulici Viktora Kovačića – prilaz neboderu, Turinina ulica 2 i staze u neposrednoj blizini Zoo City-a, Turinina ulica 2A, koje su izostavljene u projektu obnove Planom komunalnih akcija za 2022. Vijeće jednoglasno (9 „za“) donosi

ZAKLJUČAK
o Planu komunalnih ativnosti za 2023.
1. Vijeće Mjesnog odbora Sopot raspravljalo je o Planu komunalnih aktivnosti za 2023.

2. Vijeće Mjesnog odbora Sopot nadopunjuje Plan komunalnih aktivnosti za 2023. sa stavkom obnova staza u Ulici Viktora Kovačića – prilaz neboderu, Turinina ulica 2 i staze u neposrednoj blizini Zoo City-a, Turinina ulica 2A, koje su izostavljene u projektu obnove Planom komunalnih akcija za 2022.

3. Ovaj zaključak dostavlja se Gradskoj četvrti Novi Zagreb-istok.

Ad. 8. Pitanja, prijedlozi i obavijesti
Vijećnica Štefica Muhvić je otvorila temu o spomeniku braniteljima Domovinskog rata u Sopotu nakon čega se poveo razgovor po tom pitanju. Predsjednik Vijeća traži od Mladena Devčića, koji trenutno u suradnji s Robertom Brukecom vodi facebook stranicu Vijeće Mjesnog odbora Sopot, da mu omogući pravo administriranja navedene stranice, kako bi ona i službeno postala virtualna oglasna ploča mjesnog odbora.
Zapisnik napisala: Ramona Antić
KLASA: 024-08/22-003/1466
URBROJ: 251-13-11-9-22-2

